Document ID: 31998D0504

Nõukogu otsus 98/504/EÜ,
29. juuni 1998,
ühelt poolt Euroopa Ühenduse ja teiselt poolt Mehhiko Ühendriikide vahelise kaubandust ja kaubandusküsimusi käsitleva vahelepingu sõlmimise kohta
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikli 57 lõike 2 viimast lauset ning artikleid 66 ja 113 koostoimes artikli 228 lõikega 2 ja artikli 228 lõike 3 teise alalõiguga,
võttes arvesse komisjoni ettepanekut, [1]
võttes arvesse Euroopa Parlamendi nõusolekut [2]
ning arvestades, et:
8. detsembril 1997 Brüsselis allakirjutatud majanduspartnerlust, poliitilist kooskõlastamist ja koostööd käsitleva lepingu jõustumiseni tuleks heaks kiita ühelt poolt Euroopa Ühenduse ning teiselt poolt Mehhiko Ühendriikide vaheline kaubandust ja kaubandusküsimusi käsitlev vaheleping, mis kirjutati alla Brüsselis 8. detsembril 1997,
ON VASTU VÕTNUD JÄRGMISE OTSUSE:
Artikkel 1
Ühelt poolt Euroopa Ühenduse ja teiselt poolt Mehhiko Ühendriikide vaheline kaubandust ja kaubandusküsimusi käsitlev vaheleping koos ühenduse poolt ühepoolselt või teise osapoolega ühiselt esitatud deklaratsioonidega on Euroopa Ühenduse nimel heaks kiidetud.
Nimetatud tekstid on lisatud käesolevale otsusele.
Artikkel 2
Nõukogu eesistuja edastab Euroopa Ühenduse nimel lepingu artikliga 19 ettenähtud teatise.
Artikkel 3
1. Nõukogu kehtestab komisjoni ettepanekul ühenduse seisukoha, mis kuulub vastuvõtmisele lepingu alusel loodud ühisnõukogus ja ühiskomitees kooskõlas Euroopa Ühenduse asutamislepingu vastavate sätetega.
2. Nõukogu eesistuja on vastavalt lepingu artiklile 8 ühisnõukogu eesistujaks ja esitab ühenduse seisukoha. Ühiskomitee eesistujaks on ja ühenduse seisukoha esitab, vastavalt lepingu artiklile 10, komisjoni esindaja, keda abistavad liikmesriikide esindajad.
Artikkel 4
Käesolev otsus avaldatakse Euroopa Ühenduste Teatajas.
Luksemburg, 29. juuni 1998

Labels: 3
15
18